CELEX: 32015R0676
Language: et
Date: 2015-04-23 00:00:00
Title: Komisjoni rakendusmäärus (EL) 2015/676, 23. aprill 2015, teatavate kaupade klassifitseerimise kohta kombineeritud nomenklatuuris

30.4.2015   
            
            
               ET
            
            
               Euroopa Liidu Teataja
            
            
               L 111/18
            
         KOMISJONI RAKENDUSMÄÄRUS (EL) 2015/676,
   23. aprill 2015,
   teatavate kaupade klassifitseerimise kohta kombineeritud nomenklatuuris
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 23. juuli 1987. aasta määrust (EMÜ) nr 2658/87 tariifi- ja statistikanomenklatuuri ning ühise tollitariifistiku kohta, (1) eriti selle artikli 9 lõike 1 punkti a,
   ning arvestades järgmist:
   
               (1)
            
            
               Määrusele (EMÜ) nr 2658/87 lisatud kombineeritud nomenklatuuri ühetaolise kohaldamise tagamiseks on vaja vastu võtta meetmed, mis käsitlevad käesoleva määruse lisas osutatud kaupade klassifitseerimist.
            
         
               (2)
            
            
               Määrusega (EMÜ) nr 2658/87 on kehtestatud kombineeritud nomenklatuuri klassifitseerimise üldreeglid. Neid üldreegleid kohaldatakse ka kombineeritud nomenklatuuril täielikult või osaliselt põhinevate või sellele täiendavaid alajaotisi lisavate teiste nomenklatuuride suhtes, mis on kehtestatud liidu erisätetega kaubavahetust käsitlevate tariifsete või muude meetmete kohaldamiseks.
            
         
               (3)
            
            
               Vastavalt nimetatud üldreeglitele tuleb käesoleva määruse lisas esitatud tabeli 1. veerus kirjeldatud kaubad klassifitseerida 2. veerus esitatud CN-koodi alla, lähtuvalt tabeli 3. veerus esitatud põhjendusest.
            
         
               (4)
            
            
               On asjakohane sätestada, et siduvale tariifiinformatsioonile, mis on antud käesolevas määruses käsitletavate kaupade kohta, kuid mis ei ole kooskõlas käesoleva määrusega, võib määruse (EMÜ) nr 2913/92 (2) artikli 12 lõike 6 kohaselt tugineda veel teatava perioodi vältel. Kõnealuseks ajavahemikuks tuleks kehtestada kolm kuud.
            
         
               (5)
            
            
               Käesoleva määrusega ette nähtud meetmed on kooskõlas tolliseadustiku komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Lisas esitatud tabeli 1. veerus kirjeldatud kaubad klassifitseeritakse kombineeritud nomenklatuuris kõnealuse tabeli 2. veerus esitatud CN-koodi alla.
   Artikkel 2
   Siduvale tariifiinformatsioonile, mis ei ole kooskõlas käesoleva määrusega, võib määruse (EMÜ) nr 2913/92 artikli 12 lõike 6 kohaselt tugineda veel kolme kuu vältel pärast käesoleva määruse jõustumist.
   Artikkel 3
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja liikmesriikides vahetult kohaldatav kooskõlas aluslepingutega.
      Brüssel, 23. aprill 2015
      
         
            Komisjoni nimel
         
         
            presidendi eest
         
         
            maksunduse ja tolliliidu peadirektoraadi peadirektor
         
         Heinz ZOUREK
      
   
   
      (1)  EÜT L 256, 7.9.1987, lk 1.
   
      (2)  Nõukogu määrus (EMÜ) nr 2913/92, 12. oktoober 1992, millega kehtestatakse ühenduse tolliseadustik (EÜT L 302, 19.10.1992, lk 1).
   
      LISA
      
                  Kauba kirjeldus
               
               
                  Klassifikatsioon
                  (CN-kood)
               
               
                  Põhjendus
               
            
                  (1)
               
               
                  (2)
               
               
                  (3)
               
            
                  Toode on silmkoelisest tekstiilist valmistatud ligikaudu 20 cm pikkune varrukas, millel on peopesa kohal õhukene vahtmaterjalist polster. Toote peopesapoolsel küljel on üks umbes 2 cm laiune kergelt kaardus alumiiniumlahas, mida saab käsitsi painutada, ning käeselja pool kaks painduvat ja umbes 1 cm laiust plastist stabilisaatorit. Lahast ja stabilisaatoreid saab eemaldada, need asuvad pealeõmmeldud tunnelites, mis on kontrastsest materjalist ja ulatuvad pikisuunas üle kogu toote.
                  Tootel on mõlemas otsas 2 cm laiune takjakinnitusega rihm, millega saab toodet käsivarre ja randme ümber kohandada. Toote keskel on laiem, 5 cm laiune takjakinnitusega tekstiilrihm, mis ulatub ümber randme ja mille abil saab randme liikuvust soovitud ulatuses piirata.
                  Tekstiilrihmad ja painutatav alumiiniumlahas takistavad randme liikuvust. Randme paindlikkus sõltub rihmade pingutatusest.
                  Toode esitatakse tollile randme stabilisaatorina.
                  (Vt fotosid A ja B) (1)
                  
               
               
                  6307 90 10
               
               
                  Klassifikatsioon määratakse kindlaks kombineeritud nomenklatuuri klassifitseerimise üldreeglitega 1, 3b ja 6 ning CN-koodide 6307, 6307 90 ja 6307 90 10 sõnastusega.
                  Toodet ei saa kohandada patsiendi konkreetsele puudele, kuid seda saab kasutada mitmesugusel otstarbel. Seega ei ole tootel omadusi, mis eristaksid seda kasutamismeetodi või patsiendi konkreetsele puudele kohandamise meetodi poolest tavapärasest üldiseks kasutamiseks ettenähtud toest (vt grupi 90 märkust 6 ja otsus liidetud kohtuasjades C-260/00 – C-263/00, Lohmann GmbH & Co. KG ja Medi Bayreuth Weihermüller & Voigtmann GmbH & Co. KG v Oberfinanzdirektion Koblenz ECLI:EU:C:2002:637). Toodet ei või seepärast klassifitseerida rubriiki 9021 kuuluvaks ortopeediliseks abivahendiks.
                  Kombineeritud nomenklatuuri klassifitseerimise üldreegli 3b tähenduses annavad tootele põhiomaduse varruka valmistamisel kasutatud silmkoeline tekstiil ja tekstiilrihmad, need moodustavad tootest kõige suurema osa ning neil on oluline osa toote kasutamisel. Eriti olulise tähtsusega on keskel asuv tekstiilrihm, mis tagab randme liikuvuse soovitud piiramise.
                  Seega tuleb toode klassifitseerida CN-koodi 6307 90 10 alla kui muu valmistoode.
               
            
         
      
                  
                     
               
               
                  
                     
               
            
                  
                     Foto A
                  
               
               
                  
                     Foto B
                  
               
            
         (1)  Fotod on esitatud üksnes illustratsiooniks.